ตลาดประกันภัย ออนไลน์
ตลาดขายสินค้าออนไลน์ ทั้งที่ผ่านทางเว็บไซต์หรือโลกโซเชียลมีเดียกำลังเติบโตอย่างต่อเนื่อง ทำให้ผู้ประกอบการทั้งหลายต่างกระโจนเข้ามาสู่ช่องทางขายนี้เพิ่มมากขึ้น โดยหวังว่าจะสามารถเจาะเข้าสู่ตลาดคนรุ่นใหม่และเพิ่มยอดขายได้
11 ก.พ. 2558

ตลาดขายสินค้าออนไลน์ ทั้งที่ผ่านทางเว็บไซต์หรือโลกโซเชียลมีเดียกำลังเติบโตอย่างต่อเนื่อง ทำให้ผู้ประกอบการทั้งหลายต่างกระโจนเข้ามาสู่ช่องทางขายนี้เพิ่มมากขึ้น โดยหวังว่าจะสามารถเจาะเข้าสู่ตลาดคนรุ่นใหม่และเพิ่มยอดขายได้
ล่าสุด บริษัท ธนชาตประกันภัย ได้เปิดตัวเว็บไซต์ www.thanachartinsurance.co.th ขึ้นมา เพื่อขายประกันผ่านช่องทางเว็บไซต์โดยเฉพาะ เพื่อตอบสนองความต้องการของลูกค้าที่มีพฤติกรรมการซื้อสินค้าผ่านอินเทอร์เน็ตมากขึ้น โดยมีแบบประกันให้ลูกค้าได้เลือกซื้อทั้งหมด 17 แบบ ไม่ว่าจะเป็นประกันภัยรถยนต์ ประกันอุบัติเหตุส่วนบุคคลหรือพีเอ ประกันภัยที่อยู่อาศัย และประกัน พ.ร.บ. จากที่เริ่มทดลองตลาดด้วยแบบประกันเพียง 5 แบบเมื่อปีที่ผ่านมา 
บริษัทได้ตั้งเป้าหมายไว้ว่าภายในอีก 3 ปีข้างหน้า จะเพิ่มสัดส่วนช่องทางขายผ่านออนไลน์นี้เป็น 10% ของเบี้ยทั้งหมด จากปัจจุบันที่มีสัดส่วนอยู่เพียง 2-3% และคาดว่าปีนี้จะมียอดขายผ่านเว็บไซต์ถึง 200 ล้านบาท เมื่อเทียบกับปีก่อนอยู่ที่ 100 ล้านบาท หวังว่ามีลูกค้าเข้ามาดูกรมธรรม์ผ่านเว็บไซต์ประมาณ 7.3 แสนราย และตัดสินใจซื้อประกันจริง 1 แสนราย 
ทั้งนี้ ในปีที่ผ่านมาลูกค้าของบริษัทจะซื้อประกันรถยนต์สัดส่วนถึง 70% ส่วนที่เหลืออีก 30% จะเป็นประกันประเภทอื่นที่ไม่ใช่รถยนต์ ส่วนช่องทางขายจะมาจากแบงก์แอสชัวรันส์ 30% ผ่านเจ้าหน้าที่ของธนาคารธนชาต 30% ผ่านโทรศัพท์ 20% ผ่านตัวแทนขายประกันภัย 15% ที่เหลือเป็นช่องทางอื่น 
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย บอกว่า ในอนาคตช่องทางขายผ่านออนไลน์จะยิ่งเติบโตมากขึ้น เห็นได้ว่าจากตัวเลขพฤติกรรมของผู้ใช้อินเทอร์เน็ต ที่พบว่าค่าเฉลี่ยของการใช้อินเทอร์เน็ตต่อสัปดาห์เพิ่มสูงขึ้นจากการใช้งานโดยเฉลี่ย 32.3 ชั่วโมง/สัปดาห์ หรือ 4 ชั่วโมง/วันในปี 2556 เป็น 50.4 ชั่วโมง/สัปดาห์ หรือประมาณ 7.2 ชั่วโมง/วัน หรือคนใช้เวลา 1 ใน 3 อยู่ในสังคมออนไลน์ เนื่องจากมีความสะดวกสบาย ครอบคลุมทุกบริการ และไม่ต้องเสียเวลาเดินทาง